་མེད་དུ་ཐལ། རྐྱེན་གསུམ་གྱིས་རྣམ་ཤེས་ལས་ངོ་བོ་ཐ་དད་པའི་ལག་རྗེས་གསུམ་
ཁོ་ན་ལ་ཕན་གདགས་ཤིང་མིག་ཤེས་ལ་རྒྱུ་གཞན་ཡང་མེད་པའི་ཕྱིར། རྒྱུའི་ལག་རྗེས་མི་འདྲ་བ་
བཏགས་པས་དགོས་པ་ཅི་ཞིག་འགྲུབ་སྟེ། རྒྱུ་མེད་ཀྱི་ཉེས་པ་དེ་ཉིད་དུ་འགྱུར་རོ། །གལ་ཏེ་རྣམ་
ཤེས་དེ་ཉིད་ལོག་ས་ཐ་དད་ལས་ལོག་པའི་ལྡོག་པ་དུ་མ་དེ་ཉིད་རྒྱུ་དུ་མས་བྱེད་པས་རྒྱུ་དུ་མས་
འབྲས་བུ་དུ་མ་མི་བྱེད་པའི་སྐྱོན་མེད་དོ་ཞེ་ན། ལྡོག་པ་དུ་མའི་ཆ་རྟོག་པས་བཏགས་པ་ཡིན་ན་ནི།
རྣམ་པར་ཤེས་པ་རྒྱུ་མེད་དུ་ཐལ། རྐྱེན་གསུམ་གྱིས་རྟོག་བཏགས་ཁོ་ན་ལ་ཕན་འདོགས་པའི་ཕྱིར།
གལ་ཏེ་དུ་མའི་ཆ་རྫས་སུ་གྲུབ་ན་རྣམ་ཤེས་དང་དེའི་སྟེང་གི་ཆོས་གསུམ་རྫས་ཐ་དད་པར་ཐལ།
རྣམ་ཤེས་དོན་དམ་པར་གཅིག་ཡིན་ལ་ཆོས་གསུམ་དུ་མ་ཡིན་པའི་ཕྱིར། འདོད་ན། ཡང་རྣམ་
ཤེས་རྒྱུ་མེད་དུ་འགྱུར་རོ༎
ཆོས་གསུམ་རྟོག་པས་བཏགས་པ་ཡིན་ནོ་ཞེ་ན། རྒྱུའི་བྱེད་པ་འཇུག་པའི་ཡུལ་དུ་མར་
བཞག་པ་དགོས་པ་མེད་པར་ཐལ། རྟོག་པས་བཏགས་པ་རྒྱུ་ལ་མི་ལྟོས་པའི་ཕྱིར། གལ་ཏེ་རྒྱུ་
གཅིག་གིས་འབྲས་བུ་དུ་མ་བྱེད་དོ་ཞེ་ན། མིག་གི་དབང་པོ་དེས་གཟུགས་འཛིན་ནུས་ཀྱི་ཆ་སྐྱེད་
པ་ན་དེ་ཉིད་ཀྱིས་ལག་རྗེས་གཞན་གཉིས་ཀྱང་སྐྱེད་དམ། འོན་ཏེ་རྐྱེན་གཞན་གྱིས་སྐྱེད། དང་པོ་
ལྟར་ན། འབྲས་བུ་གཅིག་དང་དུ་མའི་ཆ་རྒྱུ་མེད་དུ་འགྱུར་ཏེ། རྒྱུ་དུ་མ་མེད་ཀྱང་དོན་དམ་པར་
འབྲས་བུ་དུ་མ་སྐྱེད་པའི་ཕྱིར་རོ། །གཉིས་པ་ལྟར་ན། རྣམ་ཤེས་དེ་དུ་མར་ཐལ། ལག་རྗེས་གསུམ་
རྫས་ཐ་དད་ཅིང་དེ་རེ་རེ་ནས་དང་ཐ་དད་མེད་པའི་ཕྱིར། རྒྱུ་གཅིག་གིས་འབྲས་བུ་གཅིག་ཁོ་ན་
སྐྱེད་དོ་ཞེ་ན། མིག་ལ་སོགས་པས་རང་རང་གི་རིགས་འདྲ་ཁོ་ན་སྐྱེད་ན། རྣམ་ཤེས་མི་སྐྱེད་པས་
འགྲོ་བ་མ་ལུས་པ་ལོང་བ་དང་འོན་པ་སོགས་སུ་འགྱུར་རོ། །རྣམ་པར་ཤེས་པ་ཁོ་ན་སྐྱེད་ན། རང་
གི་རིགས་འདྲ་མི་སྐྱེད་པས་སྐད་ཅིག་གཉིས་པ་ཡན་ཆད་རྣམ་ཤེས་ལ་བདག་རྐྱེན་མེད་པར་འགྱུར་

30 རྒྱལ་ཚབ་རྗེའི་གསུང་འབུམ་ཁ་སྐོང་ཏ་པ།
རོ། །སྔར་བཤད་པ་འདི་དག་གི་གནོད་བྱེད་མཐར་ཐུག་པ་ནི། ཆ་བཅས་དང་བདེན་པའི་གཅིག་ཏུ་
གྲུབ་པའི་གཞི་མཐུན་ཁེགས་པ་ལ་བརྟེན་ནས་ཚེགས་མེད་པར་རྟོགས་པར་འགྱུར་རོ༎
བཞི་པ་ཀུན་རྫོབ་བདེན་པའི་ཀུན་རྫོབ་ཀྱི་སྒྲ་བཤད་པ་ལ་བཞི། ཀུན་རྫོབ་ཀྱི་མིང་དོན་
དང་། ཡུལ་ལ་བདེན་པའི་སྒྲ་སྦྱར་བའི་དོན་དང་། རྩོད་པ་སྤང་བ་དང་། བདེན་གཉིས་ངོ་བོ་གཅིག་ཏུ་
གསུངས་པའི་དོན་བསྟན་པའོ། །དང་པོ་ནི། ཀུན་རྫོབ་ཅེས་བྱ་བའི་མིང་གི་དོན་ཅི་ཡིན་ཞེ་ན། བྱེད་
པ་བློ་གང་ཞིག་གིས་སམ་ལས་སུ་བྱ་བ་དེ་ཁོ་ན་ཉིད་གང་ཞིག་མངོན་སུམ་དུ། མཐོང་བ་ལ་སྒྲིབ་
པར་བྱེད་པའི་བློ་དེ་ནི་ས་མ་པྲྀ་ཏ་ཞེས་པ་སྒྲིབ་པའི་སྒྲའི་དོན་དུ་གནས་པས་ཡང་དག་མཐོང་བ་ལ་
སྒྲིབ་བྱེད་ཀུན་རྫོབ་པའི་སྒྲའི་དོན་དུ་བཞེད་དོ། །ལང་ཀར་གཤེགས་པ་ལས། དངོས་རྣམས་སྐྱེ་བ་
ཀུན་རྫོབ་ཏུ། །དམ་པའི་དོན་དུ་རང་བཞིན་མེད། །རང་བཞིན་མེད་ལ་འཁྲུལ་བ་གང༌། །དེ་ནི་ཡང་
དག་ཀུན་རྫོབ་འདོད།‘།ཅེས་གསུངས་པ་ལྟར། དངོས་པོ་རྣམས་སྣང་བ་ཙམ་དུ་ཟད་པ་ལ། བློ་ལ་
སྣང་བའི་དབང་གིས་བཞག་པ་མིན་པར་ཡུལ་གྱི་སྡོད་ལུགས་ཀྱི་ངོས་ནས་གྲུབ་པར་འཛིན་པ་ནི་
ཡང་དག་པ་མཐོང་བ་ལ་སྒྲིབ་པར་བྱེད་པས་ཀུན་རྫོབ་པའི་དོན་དུ་འདོད་དོ། །དབུ་མ་ལ་འཇུག་པ་
ལས་གསུངས་པ་དང་། རྣམ་འགྲེལ་ལས་གསུངས་པ་རྣམས་ཀུན་རྫོབ་པའི་སྒྲའི་དོན་འདྲ་ཡང་སྒྲ་
བཤད་པ་དང་འཇུག་པའི་གཞི་མི་འདྲའོ༎
གཉིས་པ་ནི། རྒྱུ་མཚན་དེས་ན་དངོས་པོ་འདི་ཀུན་བསམ་པའི་ངོར་བདེན་པ་སྟེ་དམ་པའི་
དོན་དུ་བདེན་པར་གྲུབ་པ་མིན་ནོ། །དེ་ཡང་བསམ་ངོར་བདེན་པར་གྲུབ་པ་བཞག་པ་མ་གཏོགས་
ཐ་སྙད་དུ་ཡང་བདེན་པར་གྲུབ་པ་ཅུང་ཟད་ཀྱང་མེད་དོ། །རང་རྒྱུད་པ་ཀུན་རྫོབ་ཏུ་བདེན་གྲུབ་
འདོད་དོ་ཞེས་ཟེར་བ་ནི། ཚད་མའི་རྣམ་བཞག་མི་ཤེས་ཤིང་ཐ་སྙད་དུ་ཡོད་ན་ཡོད་པ་མཚན་ཉིད་
པ་མ་ཡིན་ནོ་ཞེས་འདོད་པའི་སྐུར་འདེབས་ཀྱི་ལྟ་བ་དང་། ཐ་སྙད་དུ་བདེན་གྲུབ་ཁས་བླངས་པ་ལ་
དབུ་མ་པའི་དྲི་ཙམ་ཡང་མེད་པས་ཤིང་རྟ་ཆེན་པོ་རྣམས་ཀྱི་ལུགས་ཕྱིན་ཅི་ལོག་ཏུ་བཤད་པར་མི་
བྱའོ། །མདོ་ལས། རབ་འབྱོར་ཕྱིན་ཅི་ལོག་མ་གཏོགས་པར་ཞེས་སོགས་ཀྱི་དོན་ཡང་། སོ་སོ་སྐྱེ་
བོ་རྣམས་ཀྱིས་བདེན་པར་ཞེན་པ་ཙམ་ཡིན་གྱི། བདེན་པར་གྲུབ་པ་ནི་སྐྲའི་རྩེ་མོའི་ཆ་ཤས་ཙམ་
1 བཀའ་འགྱུར། དཔེ་བསྡུར་མ། དེབ། ༤༩ ཤོག ༤༢༦ ཕྲེང༌། ༦

བདེན་གཉིས་ཀྱི་རྣམ་བཤད་སྙིང་པོ་གསལ་བྱེད། 31
ཡང་མེད་དོ་ཞེས་པའི་དོན་ནོ།།
གསུམ་པ་ནི། རྣལ་འབྱོར་སྤྱོད་པ་པ་དག་ན་རེ། ཀུན་རྫོབ་ཏུ་སྐྱེ་ཞེས་པ་འགལ་ཏེ། ཀུན་
རྫོབ་པའི་དོན་ནི་དངོས་པོ་མེད་པ་ཡིན་ལ། སྐྱེ་བའི་དོན་ནི་དངོས་པོ་ཡིན་པས། དོན་བྱེད་ནུས་པ་
དང་མི་ནུས་པ་གཞི་མཐུན་དུ་འདུ་བ་འགལ་ལ། དོན་དམ་པར་སྐྱེ་བ་མེད་པ་ཡང་འགལ་ཏེ། དོན་
དམ་པར་གྲུབ་པའི་དངོས་པོ་ཉིད་སྐྱེ་བའི་ཕྱིར་དང་། དོན་དམ་པའི་སྐྱེ་བ་མེད་པ་ཡིན་ན། སྐྱེ་བ་མེད་
པས་མ་སྐྱེས་ཞེས་པར་འགྱུར་བས་གྲུབ་ཟིན་བསྒྲུབ་པ་ཡིན་ནོ་ཞེ་ན། གྲུབ་ཟིན་སྒྲུབ་པའི་སྐྱོན་ཡོད་
པ་མིན་ཏེ། ཁྱོད་ཀྱིས་དངོས་པོ་དོན་དམ་དུ་སྐྱེ་བར་ཁས་བླངས་ལ། དེ་ལྟ་ན་དངོས་པོའི་དེ་ཁོ་ན་
ཉིད་འཇལ་བའི་རིགས་ཤེས་ཀྱིས་གྲུབ་དགོས་ན། དེས་མ་གྲུབ་པའི་ཕྱིར་དང་། ཆོས་ཐམས་ཅད་སྐྱེ་
བ་མེད་ཅེས་གསུངས་པ་ཡང་དམ་པའི་དོན་དུ་མ་སྐྱེས་པ་ཡིན་ལ། མདོའི་ཚིག་དོན་འདི་ནི་དངོས་
པོ་རྣམས་དེ་ཁོ་ན་འཇལ་བའི་རིགས་པའི་རྗེས་སུ་འབྲངས་ནས་ཏེ། དེའི་ངོར་སྐྱེ་བ་མེད་པ་ཡིན་ལ་
འགག་པ་མེད་པ་དང་སྟོང་བར་བསྟན་པ་སོགས་གཞན་ལའང་དེ་བཞིན་དུ་དགག་བྱ་ལ་ཁྱད་པར་
སྦྱར་བར་ཤེས་པར་གྱིས་ཤིག །ཁོ་བོ་ཅག་ནི་སྐྱེ་སོགས་བདེན་པར་གྲུབ་པ་འགོག་པ་ཡིན་གྱི་སྐྱེ་
འགག་སོགས་ཁས་བླངས་པ་ལ་གནོད་པ་ཅུང་ཟད་ཀྱང་མེད་དོ༎
བཞི་པ་ལ་གཉིས། དངོས་ཀྱི་དོན་དང་། དེ་ཁོ་ན་སྒྲུབ་པའི་སྐབས་ཀྱི་རིགས་པ་ཡང་རྫུན་
པར་བསྟན་པའོ། །དང་པོ་ནི། མདོ་ལས། རབ་འབྱོར་འཇིག་རྟེན་གྱི་ཀུན་རྫོབ་ཀྱང་གཞན་ལ། དོན་
དམ་པ་ཡང་གཞན་པ་ནི་མ་ཡིན་གྱི་འཇིག་རྟེན་གྱི་ཀུན་རྫོབ་ཀྱི་དེ་བཞིན་ཉིད་གང་ཡིན་པ་དེ་ཉིད་
དོན་དམ་པའི་དེ་བཞིན་ཉིད་ཡིན་ནོ།‘།ཞེས་གསུངས་པ་དེ་ཉིད་ཀྱི་ཕྱིར། སྐྱེ་འགག་སོགས་དང་དེ་
ཁོ་ན་ཉིད་གང་ཡང་བདེན་པར་གྲུབ་པར་བཞེད་པ་མ་ཡིན་ཏེ། ཀུན་རྫོབ་པ་སྐྱེ་འགག་སོགས་བདེན་
པས་སྟོང་པའི་དེ་བཞིན་ཉིད་གང་ཡིན་པ་དེ་ཉིད་དམ་པའི་དོན་གྱི་ཕྱིར་མདོ་ལས་བཞེད་ལ་ཀུན་རྫོབ་
དང་དོན་དམ་པ་དེ་གཉིས་ངོ་བོ་ཐ་དད་མིན་པའི་ཕྱིར་ཀུན་རྫོབ་སྣང་བ་ཙམ་དུ་ཟད་ལ་དེ་དང་དེའི་
དོན་དམ་པ་ངོ་བོ་ཐ་མི་དད་པས་རྫུན་པ་འབའ་ཞིག་ཏུ་ཤེས་པར་བྱའོ༎
གཉིས་པ་ལ་གསུམ། རྩོད་གཞི་དང་དཔེ་ལ་སོགས་པ་རྒོལ་ཕྱིར་རྒོལ་གཉིས་ཀའི་མཐུན་
1 བསྟན་འགྱུར། དཔེ་བསྡུར་མ། དེབ། ༦༢ ཤོག ༧༧༨ ཕྲེང༌། ༣ ནང་དུ་དྲངས།

32 རྒྱལ་ཚབ་རྗེའི་གསུང་འབུམ་ཁ་སྐོང་ཏ་པ།
སྣང་དུ་གྲུབ་པ་ལ་བརྟེན་ནས་གཏན་ཚིགས་འཇུག་པ་དང་། གྲུབ་མཐས་ཐུན་མོང་མིན་པར་སྒྲོ་
བཏགས་པའི་དོན་ལ་རྟགས་འཛིན་སེམས་དང་རྗེས་དཔག་སྐྱེ་བར་མི་རུང་བ་དང་། སྣང་བ་ཙམ་
དུ་ཕ་རོལ་པོས་ཁས་ལེན་ན་དགག་པར་མི་རིགས་པའོ། །དང་པོ་ནི། དངོས་པོའི་དེ་ཁོ་ན་ཉིད་
དོན་དམ་པར་གྲུབ་པ་མི་རུང་བར་ཐལ། དངོས་པོའི་དེ་ཁོ་ན་ཉིད་རྟོགས་པའི་ཚད་མ་དང་། དེའི་
རྟེན་རྟགས་སྦྱོར་དོན་གསུམ་ཡང་སྣང་བ་ཙམ་དུ་ཟད་པའི་ཕྱིར་ཏེ། རྒོལ་བ་དང་ཕྱིར་རྒོལ་བ་
གཉིས་ཀའི་ཤེས་པ་ལ་རྩོད་པ་མེད་ཅིང་མཐུན་པར་ཇི་ཙམ་སྣང་བའི་ཆ་ཡོད་པ་དེ་ཙམ་དེ་ལ་
བརྟེན་ནས་ནི། ཆོས་ཅན་དང་ཆོས་དང་དཔེ་ལ་སོགས་པར་རྟོགས་ལ་གཟུགས་ལ་སོགས་པ་རྩོད་
གཞི་དང་གཟུགས་བརྙན་ལ་སོགས་པ་མཐུན་དཔེར་བཞག་པ་དེའི་ཚེ་རྗེས་སུ་དཔག་པ་གཏན་
ཚིགས་འབྱུང་བས་རྟགས་སྦྱོར་དོན་གསུམ་རྫུན་པ་ལ་རྗེས་དཔག་དང་། དེའི་གཞལ་བྱ་བདེན་པར་
གྲུབ་པ་འབྱུང་མི་སྲིད་དོ།།
གཉིས་པ་ནི། གང་གི་ཚེ་ན་གཞན་གྲུབ་མཐས་ཐུན་མོང་མ་ཡིན་པར་སྒྲོ་བཏགས་པ་ཙམ་
དུ་ཟད་པ་ཡིན་ན་གཏན་ཚིགས་ཡང་དག་འཇུག་པར་རིགས་པ་མིན་པར་ཤེས་པར་བྱའོ། །འདིས་
ནི་རྟགས་ཡང་དག་ཡིན་ན་ངེས་པར་ཤེས་འདོད་ཆོས་ཅན་གཞི་གྲུབ་དགོས་ཤིང་། ཤེས་འདོད་ཆོས་
ཅན་ཚད་མས་གྲུབ་པ་ལ་བརྟེན་པ་མེད་ན་རྟགས་ཡང་དག་མི་རུང་བར་སྟོན་པ་ཡིན་གྱི། རྟགས་
ཡང་དག་གི་ཤེས་འདོད་ཆོས་ཅན་ཡིན་ན་གཞི་གྲུབ་པས་ཁྱབ་པར་སྟོན་པ་མ་ཡིན་ནོ། །རི་བོ་ལ་
གོམ་པ་འདོར་བར་འདོད་པའི་བློ་གྲོས་རྩིང་པོ་ཁ་ཅིག །དེ་གཉིས་མ་ཕྱེད་པར་འཁྲུལ་བ་བསྐྱེད་སྣང་
ངོ་། །འདི་དག་ནི་དབུ་མ་སྣང་བར་བཤད་པའི་དོན་གཞན་དུ་བཤད་ཟིན་ཏོ༎
གསུམ་པ་ནི། ཕྱོགས་ཁྱབ་མཐུན་སྣང་དུ་གྲུབ་པ་ལ་སུས་ཀྱང་བསྙོན་མི་ནུས་པ་དེ་བས་
ན་རིགས་པ་སྨྲ་བ་རྣམས་དཔེ་ལ་སོགས་པ་སྣང་བ་ཙམ་དེ་སྐད་སྨྲ་བ་ལ་སུ་ཞིག་འགོག་སྟེ་དགག་
པར་མི་ནུས་པའི་ཕྱིར་རོ། །རྣམ་འགྲེལ་ལས། རང་འདོད་བརྟགས་པའི་ཁྱད་པར་ཅན། །དངོས་པོ་
རྣམས་རྩོད་མེད་ཕྱིར་རོ།‘།ཞེས་གསུངས་པ་ཡང་གྲུབ་མཐས་ཐུན་མོང་མ་ཡིན་པར་སྒྲོ་བཏགས་
པ་ཆོས་ཅན་དུ་བཟུང་དུ་མི་རུང་བར་སྟོན་པ་མ་ཡིན་གྱི། དེ་ལྟ་བུའི་ཡང་རྩོད་པའི་གཞི་མཐར་
1 བསྟན་འགྱུར། དཔེ་བསྡུར་མ། དེབ། ༩༧ ཤོག ༥༨༡ ཕྲེང་། ༨

བདེན་གཉིས་ཀྱི་རྣམ་བཤད་སྙིང་པོ་གསལ་བྱེད། 33
ཐུག་པ་རྒོལ་བ་གཉིས་ཀའི་མཐུན་སྣང་དུ་གྲུབ་པ་མེད་ན་ཁྱད་པར་གྱི་ཆོས་ལ་རྩོད་པ་མི་
རུང་བར་སྟོན་པ་ཡིན་ནོ༎
གཉིས་པ་རང་ལུགས་ཀྱི་བདེན་པ་གཉིས་རྣམ་པར་བཞག་པ་ལ་གཞན་གྱི་རྩོད་པ་སྤང་
བ་ལ་བཞི། རིགས་པ་དང་མངོན་སུམ་དང་འགལ་བ་སྤང་བ་དང་། འཁྲུལ་བ་གཞི་མེད་མི་འཐད་པ་
སྤང་བ་དང༌། བདེན་པའི་སྐྱེ་བ་བཀག་པས་ཐ་སྙད་པའི་སྐྱེ་བ་ལ་གནོད་པ་སྤང་བ་དང་། ལས་འབྲས་
སོགས་མི་འཐད་པ་སྤང་བའོ། །དང་པོ་ལ་གཉིས། རྒྱུ་འབྲས་བདེན་གྲུབ་འགོག་པའི་རིགས་པ་ཀུན་
རྫོབ་ལ་མཚུངས་པ་སྤང་བ་དང་། བདེན་པར་མེད་ན་མངོན་སུམ་དང་འགལ་བ་སྤང་བའོ། །དང་པོ་
ལ་གཉིས། རྒོལ་བ་དང་། ལན་ནོ། །དང་པོ་ནི། གལ་ཏེ་ཁྱོད་ཀྱིས་དོན་དམ་པར་བདེན་པ་འགོག་
པའི་རིགས་པའི་སྟོབས་ཀྱིས་ནི་དོན་དམ་དུ་མ་ཟད་ཀུན་རྫོབ་ཏུ་ཡང་བདེན་པར་མི་སྐྱེ་དང་སྟེ་
མི་སྐྱེ་བས་ཀུན་རྫོབ་བདེན་པ་ཁེགས་པར་འགྱུར་ཏེ། ཁྱོད་རང་གིས་སྔར་བཤད་པ་ལྟར་ཤེས་
པ་རྣམ་པ་ཡོད་མེད་གང་གིས་ཀྱང་མི་འགྲུབ་ཅིང་མུ་བཞི་སྐྱེ་འགོག་གི་གཏན་ཚིགས་ཀྱིས་ཀྱང་
གནོད་པའི་ཕྱིར་རོ་ཞེ་ན།
གཉིས་པ་ལ་གསུམ། ཐ་སྙད་དུ་ཡང་བདེན་གྲུབ་མེད་པས་ཀུན་རྫོབ་མ་དཔྱད་པའི་སྣང་
བ་ཙམ་དུ་གསུངས་པ་དང་། ཀུན་རྫོབ་ལ་དོན་དམ་གྱི་དཔྱད་པ་མི་འཇུག་པ་དང་། དོན་དམ་པའི་
དཔྱད་བཟོད་དུ་ཁས་བླངས་ན་ལེན་པ་པོ་ལ་གནོད་པའོ། །དང་པོ་ནི། དོན་དམ་དུ་ལྟ་ཞོག་ཀུན་
རྫོབ་ཏུ་ཡང་རྒྱུ་འབྲས་བདེན་གྲུབ་མེད་པ་དེ་བདེན་མོད། རྒྱུ་མཚན་དེའི་ཕྱིར་ན་ཀུན་རྫོབ་འདི་
ཐ་སྙད་པའི་ཤེས་པ་ལ་ཇི་ལྟར་སྣང་བ་བཞིན་ཡིན་པར་མདོ་ལས་གསུངས་ཏེ། ཡེ་ཤེས་སྣང་བ་
རྒྱན་གྱི་མདོ་ལས། རྟག་ཏུ་སྐྱེ་མེད་ཆོས་ནི་དེ་བཞིན་གཤེགས། །ཆོས་རྣམས་ཀུན་ཀྱང་བདེ་བར་
གཤེགས་དང་འདྲ། །བྱིས་པའི་བློ་ཅན་མཚན་མར་འཛིན་པ་ཡིས། །འཇིག་རྟེན་དག་ན་མེད་པའི་
ཆོས་ལ་སྤྱོད།‘།ཅེས་གསུངས་སོ། །གཉིས་པ་ནི། གཟུགས་ལ་སོགས་པ་ཀུན་རྫོབ་པ་འདི་ལ་དོན་
དམ་པའི་རིགས་པས་དཔྱད་མི་བཟོད་ཅིང་དོན་དམ་པའི་དཔྱད་པ་མི་འཇུག་གོ །དོན་དམ་པའི་
རིགས་པས་དཔྱོད་པའི་གནས་མེད་པའི་ཕྱིར་ཏེ། ཐ་སྙད་པའི་ཤེས་པ་ལ་ཇི་ལྟར་སྣང་བ་བཞིན་
1 བཀའ་འགྱུར། དཔེ་བསྡུར་མ། དེབ། ༤༧ ཤོག ༧༤༨ ཕྲེང་། ༩

34 རྒྱལ་ཚབ་རྗེའི་གསུང་འབུམ་ཁ་སྐོང་ཏ་པ།
གྲུབ་པའི་ངོ་བོ་ཡིན་པའི་ཕྱིར། གསུམ་པ་ནི། དོན་དམ་པའི་རིགས་པས་རྣམ་པར་དཔྱོད་པར་
བྱེད་ཅིང་དཔྱད་ནས་ཁས་ལེན་ན་ལེན་པ་པོ་ལ་རིགས་པས་གནོད་པར་འགྱུར་ཏེ་ཀུན་རྫོབ་པའི་
དོན་དཔྱད་མི་བཟོད་པའི་རྣལ་མ་ལས་གཞན་དུ་སོང་བས་དཔྱད་བཟོད་དུ་ཁས་བླངས་ཤིང་དེར་
མི་རུང་བའི་ཕྱིར་རོ། །དཔྱད་མི་བཟོད་ཀྱི་མཚན་ཉིད་མིན་པ་ལ་ཉེས་པ་བརྗོད་ཀྱང་ཁོ་བོ་ཅག་ལ་
གནོད་པ་ཅི་ཡང་མེད་དོ༎
གཉིས་པ་ལ་གཉིས་ཀྱི་དང་པོ་རྒོལ་བ་ནི། དོན་དམ་པར་མ་སྐྱེ་བ་ཁོ་ན་ཡིན་ན་རྒྱུ་མཚན་
ཅིའི་ཕྱིར་ན་ས་བོན་གྱི་རྒྱུ་འདི་ལས་མྱུ་གུ་དེར་སྣང་བ་འདི་སྨྲ་བར་བྱོས་ཤིག །སྒྲོ་མ་བཏགས་པར་
བྱ་བ་བྱེད་པ་འདི་ཉིད་དོན་དམ་པར་ཡོད་པ་ཡིན་ལ་ས་མྱུག་གི་ངོས་ནས་བསྐྱེད་བྱ་སྐྱེད་བྱེད་མེད་
ན་སྐུར་བ་བཏབ་པར་འགྱུར་བས་མངོན་སུམ་དང་འགལ་ལོ་ཞེ་ན། གཉིས་པ་ལན་ནི། རྒྱུ་འབྲས་
དོན་དམ་པར་མ་གྲུབ་ན་མངོན་སུམ་ལ་ཅིའི་ཕྱིར་སྣང་ཞེས་འདྲི་བ་མི་འཐད་པར་ཐལ། མྱུ་གུ་ལ་
སོགས་པའི་འབྲས་བུ་འདི་འདྲ་འདི་ནི་ས་བོན་ལ་སོགས་པའི་རྒྱུ་འདི་ལས་འབྱུང་བར་མངོན་སུམ་
ལ་སྣང་སྟེ་ཁྱོད་ལ་ཇི་ལྟར་སྣང་བ་དེ་དང་འདྲ་བར་ཁོ་བོ་ལ་ཡང་སྣང་ལ་སྔོན་མ་མཐོང་བའི་སྣང་
ཚུལ་གཞན་ཅི་ཡང་མེད་པས་ལན་ཅི་ཞིག་སྨྲ་བར་བྱ། ཁྱོད་རང་ལ་ཇི་ལྟར་སྣང་བ་དེ་དང་འདྲ་བར་
སྣང་ངོ་ཞེས་ལན་གདབ་པར་བྱ་བ་ཡིན་པའི་ཕྱིར། དྲི་བ་འདི་ནི་ཀུན་ནས་ཉོན་མོངས་ལ་བརྟེན་པ་
འབའ་ཞིག་ཏུ་ཟད་དོ༎
གཉིས་པ་ལ་གསུམ། ཀུན་རྫོབ་ལ་འདོགས་པའི་གཞི་བདེན་པར་གྲུབ་པ་དགག་པ་དང་།
དངོས་པོར་སྨྲ་བ་རང་ལ་གྲུབ་པ་དཔེར་བཀོད་པ་དང་། ཀུན་བཏགས་ཀྱང་མ་རིག་པའི་དབང་གིས་
བྱུང་ན་གཞན་དབང་དུ་ཐལ་བ་བཟློག་ཏུ་མེད་པའོ། །དང་པོ་ནི། སློབ་དཔོན་བློ་བརྟན་ན་རེ། ཐག་
ཁྲ་ལ་སྦྲུལ་དུ་འཁྲུལ་བ་ལྟར་ཕྱི་རོལ་གྱི་དོན་དུ་སྣང་བའི་འཁྲུལ་བ་སྐྱེ་བ་ཡང་། འཁྲུལ་གཞི་གཞན་
དབང་བདེན་པར་གྲུབ་པ་ལ་ལྟོས་པས་ཁྱོད་ལྟར་ན་འཁྲུལ་བ་མི་སྐྱེ་བའམ། རྒྱུ་མེད་དུ་སྐྱེ་བར་
འགྱུར་རོ་ཞེ་ན། དེ་ནི་མི་རིགས་ཏེ། འདི་ལྟར་ཀུན་བཏགས་པ་འདོགས་པའི་གཞི་བདེན་པར་གྲུབ་
པ་དང་བཅས་པ་ནི་འགའ་ཡང་གང་ལ་ཡང་མི་སྣང་ངོ་། །ཤིང་ལ་སོགས་པ་འདི་ཡང་ནི་འདོགས་
པའི་རྒྱུ་ནི་ཡལ་ག་ལ་སོགས་པ་ཡིན་ལ། དེ་ཡང་རང་གི་ཆ་ཤས་ལ་ལྟོས་ཤིང་དེ་ཡང་ཆ་དང་ཆར་

བདེན་གཉིས་ཀྱི་རྣམ་བཤད་སྙིང་པོ་གསལ་བྱེད། 35
ཕྱེ་ན་རྡུལ་ཕྲ་རབ་ཀྱི་བར་དུ་ཡིན་ལ། དེ་ཡང་ཕྱོགས་ཆ་ཐ་དད་པས་དཔྱད་ན་ཆ་མེད་ཀྱི་དངོས་པོ་
མི་སྲིད་པས་བདེན་པར་གྲུབ་པའི་གཞི་ལ་ལྟོས་པ་མིན་པ་ཉི